Veera Kivirinta

Veera Kivirinta (s. 1995) on suomalainen arvokisauimari. Hän on keskittynyt erityisesti rintauintiin, jossa hän on sijoittunut parhaimmillaan EM-hopealle vuonna 2024.
Arvokilpailut.
Kivirinta kilpaili MM-kilpailuissa ensimmäisen kerran Barcelonassa 2013 ja sijoittui 50 metrin rintauinnin alkuerissä 22:nneksi. Samana vuonna lyhyen radan EM-kilpailuissa Herningissä hän oli 100 metrin rintauinnissa 30:s ja tuli hylätyksi 50 metrin rintauinnin alkuerissä. Pitkän radan EM-kilpailuissa 2014 Berliinissä hän oli 50 metrin rintauinnin välierissä 13:s ja 100 metrin alkuerissä 35:s. Vuonna 2015 hän sijoittui Kazanissa pitkän radan MM-kilpailuissa 50 metrin rintauinnissa 26:nneksi. Samana vuonna lyhyen radan EM-kilpailuissa Netanyassa hän sijoittui 50 metrin rintauinnin välierissä 13:nneksi ja 100 metrin alkuerissä 26:nneksi.
Vuonna 2016 Kivirinta ylsi ensi kertaa arvokisojen loppukilpailuun ja sijoittui Lontoossa pitkän radan EM-kilpailuissa 50 metrin rintauinnissa viidenneksi. Tuplamatkalla hän oli alkuerissä 37:s. Vuonna 2017 hän sijoittui Budapestin MM-kilpailuissa 50 metrin rintauinnin välierissä 14:nneksi. Samana vuonna lyhyen radan EM-kilpailuissa Kööpenhaminassa hän oli 50 metrin rintauinnin alkuerissä viidenneksi nopein, mutta koska kaksi suomalaista, Ida Hulkko ja Jenna Laukkanen, olivat häntä nopeampia, hän ei päässyt maakiintiön vuoksi jatkoon. Hän sijoittui 100 metrin sekauinnissa 25:nneksi ja 100 metrin rintauinnissa 27:nneksi sekä kuului Suomen 4 × 50 metrin sekauintiviestijoukkueeseen, joka sijoittui loppukilpailussa kahdeksanneksi.
Pitkän radan EM-kilpailuissa 2018 Glasgow'ssa Kivirinta sijoittui 50 metrin rintauinnin alkuerissä 13:nneksi mutta jäi jälleen maakiintiön vuoksi välierien ulkopuolelle. Hän jäi alkueriin myös 100 metrin rintauinnissa, jossa hän sijoittui 47:nneksi, ja 50 metrin vapaauinnissa, jossa hän oli 49:s. Kivirinta palasi Glasgow'hun joulukuussa 2019 lyhyen radan EM-kilpailuissa, joissa 50 metrin rintauinnin alkuerien 11. sija tiesi kolmannen kerran karsiutumista jatkosta maakiintiön vuoksi Laukkasen ja Hulkon oltua jälleen nopeampia. Loppukilpailuun hän ylsi 4 × 50 metrin sekauintiviestissä, jossa Suomen joukkue sijoittui seitsemänneksi. Lisäksi hän sijoittui 12:nneksi 4 × 50 metrin vapaauintiviestissä, 29:nneksi 50 metrin perhosuinnissa, 31:nneksi 100 metrin rintauinnissa ja 39:nneksi 100 metrin sekauinnissa.
Pitkän radan EM-kilpailuissa 2021 Budapestissa Kivirinta sijoittui 50 metrin rintauinnissa seitsemänneksi parannettuaan jo välierissä ennätystään aikaan 30,76 ja loppukilpailussa vielä aikaan 30,72. 100 metrin rintauinnissa hän oli 23:s. Saman vuoden lopulla hän sijoittui Kazanin lyhyen radan EM-kilpailuissa 50 metrin rintauinnissa kahdeksanneksi, 100 metrin rintauinnissa 11:nneksi ja 100 metrin sekauinnissa 38:nneksi sekä Abu Dhabin lyhyen radan MM-kilpailuissa 50 metrin rintauinnissa kahdeksanneksi ja 100 metrin rintauinnissa 19:nneksi.
Kivirinta oli 2022 Budapestin pitkän radan MM-kilpailuissa 50 metrin rintauinnissa kahdestoista ja 100 metrin rintauinnissa 27:s. Saman kesän Rooman EM-kilpailuissa hän sijoittui 50 metrin rintauinnissa viidenneksi ajalla 30,86. Lisäksi hän oli 50 metrin vapaauinnissa 34:s ja 100 metrin rintauinnissa 22:s. Joulukuisissa Melbournen lyhyen radan MM-kilpailuissa hän sijoittui 50 metrin rintauinnissa kahdeksanneksi ja 100 metrin rintauinnissa 30:nneksi.
Kivirinta sijoittui vuonna 2023 Fukuokan MM-kilpailuissa 50 metrin rintauinnissa 13:nneksi. Otopenin lyhyen radan EM-kilpailuissa hän oli 50 metrin rintauinnissa viides, 4 × 50 metrin sekauintiviestissä kuudes, 4 × 50 metrin vapaauintiviestissä kahdeksas ja 100 metrin rintauinnissa 27:s. Dohan pitkän radan MM-kilpailuissa 2024 hän sijoittui 50 metrin rintauinnissa seitsemänneksi ajalla 30,73. Hän saavutti saman vuoden Belgradin pitkän radan EM-kilpailuissa hopeaa 50 metrin rintauinnissa ajalla 30,65. Lisäksi hän oli 50 metrin vapaauinnissa 33:s ja 100 metrin rintauinnissa 21:s.
Muuta.
Kivirinta edusti aiemmin Oulun Uintia ja hänen valmentajanaan toimi Tommi Pulkkinen. Hän muutti vuonna 2020 Tampereelle, ja siirtyi edustamaan Tampereen Työväen Uimareita. Valmentajaksi tuli Jere Jännes. Syksyllä 2022 hän muutti Helsinkiin ja valmentajaksi tuli Matti Mäki.
Kivirinta on ammatiltaan poliisi.